als_Latn dik_Latn sag_Latn
Ajo që mund të thuhet pa ndroje është se krimi ka rritur piacën. Dje nisi me shpërthim në shtëpinë e një drejtori burgjesh dhe u mbyll me grabitjen e Neranxit. Të dyja ngjarjet – tritoli dhe grabitjet – janë emblema e kohëve të fundit. Para një muaji u hodh në erë makina e drejtorit të burgut të Fushë Krujës. Ngjarja ishte vazhdë e valës së shpërthimeve nëpër makina. Pastaj kaluam tek eksplozivi i plasur e i paplasur nëpër ndërtesa e vende publike që dje vijoi me shpërthimin në shtëpinë e drejtorit të burgut të Bënçës në Tepelenë. Po kaq të bujshme janë grabitjet. Më spektakolarja është ajo e Union Bank, një ditë para Shën Valentinit. Në mes të ditës, në mes të Tiranës, mes rojeve, grabitësit dolën me 4 thasë me para. Ajo që bën përshtypje është se shërbimi i sigurisë u mpi e nuk reagoi. As dje tek Neranxi nuk reagoi dhe në asnjë grabitje tjetër. Ka zëra që janë bashkëpunëtorë në krim? Sinqerisht jam shumë më i lehtësuar nëse është kështu e jo që ata tashmë janë të trembur. Të trembur si pjesa tjetër e shqiptarëve. Në faqen personale, në rrjetet sociale, ministri i brendshëm postimin e fundit e ka bërë më 12 shkurt, me videon e fjalimit të tij në Kuvend. E njejta gjë edhe në faqen zyrtare të ministrisë së Brendëshme. Ku është ministri? Pse ka një javë që nuk shfaqet? Personalisht ai ka ndërhyrë në mënyrë obsesive edhe nëpër emisione të drejtpërdrejta televizive duke na kërkuar ndër të tjera që të mos cënojmë besimin e qytetarëve ndaj policisë. Këtë fasadën e policisë së fortë, kthimin e policisë në krye të detyrës, e të tjera histori si këto, ky pushtet e ndërtoi me filozofinë e burgut. Nuk e kam fjalën tek përmendja e burgut në çdo ligjëratë por tek i burgosuri i ri që rreth gjithë më të dobtit për të fitura respektin e mjedisit. Tritol shtëpive me e pa leje, batalione policësh nëpër shtëpi e oborre për lidhjet e korrentit, policë e burg për makinën, alkoolin, semaforin, patentën…Por këtë karton ia ka rrëzuar sistematikisht krimi i organizuar. Pas çdo “suksesi” ka patur nga një mesazh të tijin, herë “diplomatik” herë arrogant. Dëshira e jashtëzakonshme e çdo shqiptari është që besimi ndaj policisë të jetë maksimal. Por çështja e besimit është shumë e thellë e nuk bëhet me fjalime apo porosi nga lart. Si tek ajo anekdoda e 99 arsyeve se përse nuk ranë këmbanat ku e para ishte se nuk kishte këmbanë, edhe në rastin e policisë ka 1001 arsye mosbesimi, duke e nisur që nga përzjerja fort e politikës në të: si në emërime e shkarkime ashtu edhe në caktimin e detyrave. Vet polici nuk e di se sa të gjatë e ka, se ç’do të ndodhë kur të ndryshojë shefi i komisariatit, pale ministri e më tej pushteti. Prej më se një jave krime të rënda në mes të kryeqytetit, të mbetura pa autorë kanë krijuar pa asnjë mëdyshje klimën e pasigurisë dhe terrorit. Nuk di të them nëse rendi mund të quhet i stabilizuar, nëse gjendja e tij do të shkojë drejt përmirësimit apo drejt përkeqësimit, por perceptimi publik është pesimist. Le të mbajmë parasysh se goditje të këtij lloji ndaj bankave dhe biznesit të madh pasojat i kanë shumë më të mëdha se frika e terrori. Ato mund të jenë të pariparueshme edhe ekonomikisht. Nëse biznesi ndjen rrëshkitjen drejt destabilizimit nuk e ka aspak të vështirë të mbyllë veprimtarinë, të transferojë investimet tjetërkund, të largohet një herë e mirë. Në këto kushte pyetjes se ç’do bëhet a ç’duhet të bëjmë nuk ka kush i jep përgjigje. Bashkë me ministrin e brendshëm është “zhdukur” edhe kryeministri. Ky jo për fare si Tahiri, por i fshehur pas fasade. Ka çuar qengja në zonat e përmbytura, ka përuruar zyrën e punës në Laç, ka pritur ministren e jashtme të Kroacisë…ndërsa për rendin nuk është gjëkundi.
Futin fakiret e shkrete per 5000 leke ne burg. Kurse kriminelet kane fushe te lire. Shtet kashte
als_Latn als_Latn